শুক্রবার দুপুরে নিউ দিঘার একটি বেসরকারি হোটেলের তৃতীয় তলের শীতাতপ নিয়ন্ত্রিত কামরা থেকে ঝুলন্ত পর্যটকের মৃতদেহ উদ্ধার করল দিঘা থানার পুলিশ। পুলিশ সূত্রে খবর, শুক্রবার সকালে কলকাতার আনন্দপুরের বাসিন্দা উৎপল সিং (৩৬) নিউ দিঘার বেসরকারি হোটেলে ঘর ভাড়া নেন। হোটেল কর্মীদের সূত্রে খবর সকাল ৯টা নাগাদ রুম ভাড়া করেন ওই পর্যটক। 
নিউ দিঘার বহু হোটেল কর্তৃপক্ষ একজনকে ঘর দিতে অস্বীকার করে। সেটা ভালো ভাবেই জানতেন মৃত উৎপল সিং।তাই প্রথমে হোটেলে উঠে ঘর ভাড়ার জন্য কথা বলার সময়ে তিনি জানিয়ে দেন, একটু পরে আমার বন্ধু আসবে। আমরা দু’জনে দিঘায় অফিসের কাজে এসেছি। এর পরই ঘরটি তাঁকে দেওয়া হয়। সেই ঘরে মেলে তাঁর মৃতদেহ।
ঘটনায় দিঘা থানার ওসি বাসুকিনাথ বন্দ্যোপাধ্যায় বলেন পুলিশ তদন্তে নেমেছে। মৃতদেহকে ময়না তদন্তের জন্য কাঁথি হাসপাতালে পাঠানো হয়েছে, ময়না তদন্তের পর সঠিক কারণ জানা যাবে।